Afgørelse nr. 1/2002 truffet af Associeringsrådet EU-Rumænien

den 18. februar 2002

om vedtagelse af de almindelige vilkår og betingelser for Rumæniens deltagelse i Fællesskabets programmer

(2002/257/EF)

ASSOCIERINGSRÅDET HAR -

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Rumænien på den anden side(1) vedrørende Rumæniens deltagelse i Fællesskabets programmer, særlig artikel 1 og 2, og

ud fra følgende betragtninger:

(1) I henhold til artikel 1 i tillægsprotokollen kan Rumænien deltage i Fællesskabets rammeprogrammer, særprogrammer, projekter eller andre foranstaltninger inden for en lang række områder. Efter protokollen kan der endvidere føjes andre EF-områder til listen.

(2) I henhold til artikel 2 i tillægsprotokollen fastsættes vilkårene og betingelserne for Rumæniens deltagelse i disse aktiviteter af associeringsrådet.

(3) De specifikke betingelser, herunder de finansielle følger, for deltagelse i hvert fællesskabsprogram bør aftales mellem Kommissionen for De Europæiske Fællesskaber og Rumæniens kompetente myndigheder -

TRUFFET FØLGENDE AFGØRELSE:

Artikel 1

Rumænien kan deltage i alle de af Fællesskabets programmer, der er åbne for deltagelse fra central- og østeuropæiske kandidatlande, i overensstemmelse med bestemmelserne om vedtagelse af disse programmer.

Artikel 2

Rumænien yder et finansielt bidrag til Den Europæiske Unions almindelige budget, der svarer til de specifikke programmer, som Rumænien deltager i.

Artikel 3

Repræsentanter for Rumænien kan deltage som observatører og for de punkter, der vedrører Rumænien, i de forvaltningsudvalg, der er ansvarlige for at overvåge de programmer, som Rumænien bidrager finansielt til.

Artikel 4

For projekter og initiativer, der forelægges af deltagere fra Rumænien, gælder så vidt muligt samme betingelser, regler og procedurer vedrørende de pågældende programmer som for medlemsstaterne.

Artikel 5

De specifikke vilkår og betingelser, herunder finansielle bidrag, for Rumæniens deltagelse i hvert enkelt program aftales mellem Kommissionen og Rumæniens kompetente myndigheder. Hvis Rumænien anmoder om ekstern bistand fra Fællesskabet i henhold til Rådets forordning (EØF) nr. 3906/89 af 18. december 1989 om økonomisk bistand til visse lande i Central- og Østeuropa(2), kan ovennævnte specifikke vilkår og betingelser fastsættes på grundlag af en finansieringsprotokol.

Artikel 6

Denne afgørelse gælder i en ubegrænset periode.

Den kan opsiges skriftligt af hver part med seks måneders varsel.

Artikel 7

Senest tre år efter denne afgørelses ikrafttræden og hvert tredje år herefter kan associeringsrådet revidere gennemførelsen af afgørelsen på grundlag af Rumæniens faktiske deltagelse i et eller flere af Fællesskabets programmer.

Artikel 8

Denne afgørelse træder i kraft på den første dag i måneden efter associeringsrådets vedtagelse af afgørelsen.

Udfærdiget i Bruxelles, den 18. februar 2002.

På associeringsrådets vegne

M. Geoana

Formand

(1) EFT L 317 af 30.12.1995, s. 40.

(2) EFT L 375 af 23.12.1989, s. 11. Senest ændret ved forordning (EF) nr. 2666/2000 (EFT L 306 af 7.12.2000, s. 1).